Un profesor de sport de la Colegiul Național Regina Maria din Ploiești a fost reținut pentru 24 de ore și apoi plasat în arest la domiciliu pentru că ar fi întreținut raporturi sexuale cu o elevă minoră de la o altă școală.
Este vorba de Voinea Marian Cătălin, care a fost dat pe mâna politiei chiar de mama fetei.
Potrivit unor surse judiciare citate de observatornews.ro, profesorul de 33 de ani a profitat timp de un an de copilă, când aceasta avea doar 13 ani.
Individul este vecin cu famila fetei şi era antrenorul ei de volei, dar nu la liceul unde predă suspectul.
Și colegii profesorului sunt în stare de șoc.
"Miercuri, 28 februarie, am primit mandat de percheziție în școală. Profesorul în cauză a fost ridicat. Suntem șocați. Ne-am dori să nu fie adevărat, este profesor la liceul nostru din 2020 și nu a existat vreodată vreun incident.
Fata, minora de 14 ani, nu este eleva noastră. Asta nu îl absolvă, însă, de vină pe acest cadru didactic. Ancheta este în curs, mai multe eu nu pot spune, doar că la noi în școală nu mai are ce căuta. De trei zile eu, ca director, nu dorm. Sunt oripilată, iar această pată pe obrazul școlii e nemeritată. Justiția își va face treaba", a precizat directorul colegiului, Lucia Ionescu, pentru Observatorul Prahovean.
Potrivit actualei legislații, orice act sexual cu un minor este considerat viol dacă diferenţa de vârstă e mai mare de cinci ani, indiferent dacă există consimţămât sau nu.
În cazul în care va fi găsit vinovat, bărbatul nu își va mai putea lucra în învățământ.